Određen pritvor R. D. Zbog osnovane sumnje da je učinio krivično djelo ugrožavanje javnog saobraćaja
  Rješenjem sudije za prethodni postupak Osnovnog suda u Bijeljini broj 80 0 K 188349 26 Kpp od 01.09.2026. godine, određen je pritvor osumnjičenom R. D. zbog osnovane sumnje da je učinio krivično djelo – Ugrožavanje javnog saobraćaja iz člana 402. stav 2. u vezi sa stavom 1. Krivičnog zakonika Republike Srspke. Pritvor osumnjičenom određen je po Prijedlogu za određivanje pritvora Okružnog javnog tužilaštva u Bijeljini broj T 14 0 KT 0039755 26 od 01.09.2026. godine.
  Osumnjičenom je pritvor određen iz razloga propisanih članom 197. stav 1. tačka v) Zakona o krivičnom postupku Republike Srpske, odnosno zbog postojanja naročitih okolnosti koje opravdavaju bojazan da će ponoviti krivično djelo, a za to krivično djelo može se izreći kazna zatvora od tri godine ili teža kazna.
  Nakon što je razmotrio navode iz prijedloga za određivanje pritvora, navode osumnjičenog i njegovog branioca prilikom saslušanja i uvida u priloženi spis, sud je našao da je prijedlog OJT Bijeljina za određivanje pritvora osnovan.
   Sud je našao da postoji osnovana sumnja za izvršenje krivičnog djela – Ugrožavanje javnog saobraćaja iz člana 402 stav 1, a u vezi sa stavom 1 Krivičnog zakonika Republike Srpske za koji je propisana kazna zatvora u trajanju od 1 do 8 godina i kazna oduzimanja vozačke dozvole, što je utvrđeno uvidom u priložene dokaze i to: zapisnik o uviđaju PS za BS-a Bijeljina od 30.08.2026. godine sa skicom lica mjesta i fotodokumentacijom, gdje je navedeno da je osumnjičeni skrenuo lijevo na zaobilaznici iako je saobraćajnim znakom bila propisana izričita naredba obavezan smjer u desno, vozilom je upravljao sa koncentracijom alkohola od 2,61 g/kg u organizmu što je stanje potpune nesposobnosti za upravljanje motornim vozilom i navedeno krivično djelo je u smislu člana 32. Krivičnog zakonika Republike Srpske izvršeno eventualnim umišljajem, jer je bio svjestan da vožnjom u alkoholisanom stanju može dovesti u opasnost život drugog učesnika u saobraćaju, ali je pristao na to.
   Iz dokaza koji su priloženi postoji osnovana sumnja da je osumnjičeni R. D. počinio krivično djelo koje mu se stavlja na teret tako što je dana 30.08.2026. godine oko 19:30 časova u Bijeljini kao učesnik u javnom saobraćaju, upravljajući motornim vozilom ‘’VW Golf’’, nepridržavajući se saobraćajnih propisa prilikom upravljanja vozilom, oduzeo prvenstvo prolaza D.N. koji je upravljao motociklom Honda, nakon čega je došlo do kontakta vozila, a vozač motocikla je zadobio višestruke povrede i to 12 vrsta povreda, te da se radi o vrlo ozbiljnim povredama koje zahtijevaju zbrinjavanje u zdravstvenoj ustanovi u drugoj državi, odnosno kao učesnik u saobraćaju na putevima nije se pridržavao saobraćajnih propisa i time  ugrozio javni saobraćaj da je doveo u opasnost život ljudi, pa je usled toga kod drugoga nastupila teška tjelesna povreda.
     Odlučujući o posebnim razlozima za određivanje pritvora, sud je našao da je razlog iz člana 197 stav 1. tačka v) osnovan. Naime, utvrđeno je da postoje naročite okolnosti koje opravdavaju bojazan da će osumnjičeni ponoviti krivično djelo, jer sam način izvršenja krivičnog djela ukazuje na to da se kod osumnjičenog nije razvila svijest o pridržavanju propisa, odnosno iako je bio svjestan da je u alkoholisanom stanju on je upravljao vozilom i prekršio niz odredbi ZOOBS-a, što potvrđuje i u svojoj izjavi da je vidio i znak ‘’STOP’’ i drugi saobraćajni znak, te iako je bila dobra preglednost on je odlučio da radnju skretanja izvrši protivno propisima i prouzrokovao je saobraćajnu nezgodu u kojoj je oštećeni zadobio višestruke povrede i zbog čega je hitno upućen u klinički centar u Beogradu.
   Prilikom donošenja odluke o određivanju pritvora kao najteže mjere prema osumnjičenom, ovaj sud je ispitao mogućnost izricanja drugih, alternativnih mjera prema njemu umjesto pritvora, nakon čega je našao da se nijednom drugom mjerom za obezbjeđenje ne bi postigla postići ista svrha kao pritvorom.
    Određivanje pritvora osumnjičenom predstavlja mjeru prema osumnjičenom, ali se time ne dira u pretpostavku nevinosti predviđenu pozitivnim krivičnopravnim zakonodavstvom Republike Srpske, te će krivica osumnjičenog biti utvrđivana u daljem toku postupka.
